               COMISIA EUROPEANĂ
            Bruxelles, 31.8.2020
            COM(2020) 438 final
            2020/0210(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul reuniunilor părților la Acordul pentru prevenirea pescuitului nereglementat în marea liberă din zona centrală a Oceanului Arctic

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul reuniunilor părților la Acordul pentru prevenirea pescuitului nereglementat în marea liberă din zona centrală a Oceanului Arctic, în legătură cu adoptarea preconizată a unor măsuri de conservare și gestionare.

               2.Contextul propunerii

               2.1.Acordul pentru prevenirea pescuitului nereglementat în marea liberă din zona centrală a Oceanului Arctic

               Acordul pentru prevenirea pescuitului nereglementat în marea liberă din zona centrală a Oceanului Arctic (denumit în continuare „acordul”) urmărește să prevină pescuitul nereglementat în porțiunea de mare liberă din zona centrală a Oceanului Arctic, prin aplicarea unor măsuri preventive în materie de conservare și gestionare, în cadrul unei strategii pe termen lung de protecție a ecosistemelor marine sănătoase și de asigurare a conservării și a exploatării durabile a stocurilor de pește. Se preconizează că acordul va intra în vigoare la o dată ulterioară în cursul acestui an.

               Uniunea este parte la acord
                  1
               .

               2.2.Reuniunea părților

               Reuniunea părților este organismul decizional în temeiul acordului. Acesta se reunește o dată la doi ani sau mai frecvent, dacă ia o decizie în acest sens. Deciziile privind aspectele procedurale sunt luate prin majoritate, iar deciziile privind aspectele de fond sunt luate prin consens. Uniunea are drepturi de participare și de vot.

               2.3.Decizii luate de reuniunea părților

               Reuniunea părților are autoritatea de a adopta măsuri de conservare și gestionare, iar acestea sunt obligatorii pentru părțile contractante

               3.Poziția care urmează să fie adoptată în numele Uniunii

               Se propune ca poziția care urmează să fie adoptată în numele Uniunii în cadrul reuniunilor părților să fie stabilită printr-o abordare pe două niveluri. Principiile directoare și orientările referitoare la poziția Uniunii vor fi stabilite pe o bază multianuală, printr-o decizie a Consiliului, iar aceasta va fi apoi ajustată, pentru fiecare reuniune, prin documente neoficiale ale Comisiei care vor fi discutate în cadrul grupului de lucru al Consiliului.

               Aceeași abordare este adoptată în prezent atât în cadrul organizațiilor regionale de gestionare a pescuitului (ORGP), cât și referitor la poziția care urmează să fie adoptată în numele Uniunii în cadrul acelor reuniuni.

               Prezenta decizie încorporează principiile și orientările politicii comune în domeniul pescuitului (PCP), astfel cum a fost stabilită prin Regulamentul (UE) nr. 1380/2013 al Parlamentului European și al Consiliului
                  2
               , ținând totodată cont de obiectivele Comunicării Comisiei privind dimensiunea externă a PCP
                  3
               . Ea ține, de asemenea, cont de concluziile Consiliului privind oceanele și mările, inclusiv regiunea arctică
                  4
               , de Comunicarea comună a Înaltului Reprezentant al Uniunii pentru afaceri externe și politica de securitate și a Comisiei privind, intitulată „O politică integrată a Uniunii Europene pentru regiunea arctică”
                  5
               , precum și de concluziile Consiliului
                  6
                privind Comunicarea comună a Înaltului Reprezentant al Uniunii pentru afaceri externe și politica de securitate și a Comisiei, intitulată „Guvernanța internațională a oceanelor: o agendă pentru viitorul oceanelor noastre”
                  7
               .

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Termenul „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. El include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  8
               .

               4.1.2.Aplicarea la cazul în discuție

               Reuniunea părților este un organism instituit printr-un acord, și anume Acordul pentru prevenirea pescuitului nereglementat în marea liberă din zona centrală a Oceanului Arctic.

               Actele pe care reuniunea părților este chemată să le adopte sunt acte cu efecte juridice. Actele avute în vedere de reuniunea părților vor avea caracter obligatoriu în temeiul dreptului internațional și au vocația de a influența în mod decisiv conținutul legislației UE, mai exact al următoarelor acte legislative:

               ·Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat
                  9
               ;

               ·Regulamentul (CE) nr. 1224/2009 al Consiliului de stabilire a unui sistem de control al Uniunii pentru asigurarea respectării normelor PCP
                  10
               ; și

               ·Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe
                  11
               .

               Actele avute în vedere nu completează și nu modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere, cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, pe când celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul și conținutul principal al actelor avute în vedere se referă la pescuit. Regulamentul (UE) nr. 1380/2013 reprezintă temeiul juridic care stabilește principiile care trebuie să se reflecte în această poziție.

               Prin urmare, temeiul juridic material al deciziei propuse este articolul 43 alineatul (2) din TFUE.

               4.3.Concluzie

               Temeiul juridic al deciziei propuse trebuie să fie articolul 43 alineatul (2) din TFUE, coroborat cu articolul 218 alineatul (9) din TFUE.

               2020/0210 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul reuniunilor părților la Acordul pentru prevenirea pescuitului nereglementat în marea liberă din zona centrală a Oceanului Arctic

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul pentru prevenirea pescuitului nereglementat în marea liberă din zona centrală a Oceanului Arctic („acordul”) a fost încheiat de Uniune prin Decizia (UE) 2019/407 a Consiliului
                  12
               . Se preconizează că acordul va intra în vigoare la o dată ulterioară în cursul acestui an.

               (2)Reuniunea părților este responsabilă cu adoptarea de măsuri concepute să asigure implementarea acordului, în vederea realizării obiectivului de prevenire a pescuitului nereglementat în porțiunea de mare liberă din zona centrală a Oceanului Arctic, prin aplicarea unor măsuri preventive în materie de conservare și gestionare, în cadrul unei strategii pe termen lung de protecție a ecosistemelor marine sănătoase și de asigurare a conservării și a exploatării durabile a stocurilor de pește. Aceste măsuri pot deveni obligatorii pentru Uniune.

               (3)Regulamentul (UE) nr. 1380/2013 al Parlamentului European și al Consiliului
                  13
                prevede că Uniunea trebuie să asigure faptul că activitățile de pescuit și de acvacultură sunt sustenabile pe termen lung din punctul de vedere al mediului și că sunt gestionate într-o manieră consecventă cu obiectivul de a realiza beneficii la nivel economic, social și al ocupării forței de muncă și de a contribui la securitatea aprovizionării cu alimente. De asemenea, regulamentul prevede că Uniunea trebuie să aplice o abordare precaută a gestionării pescuitului și trebuie să aibă ca obiectiv asigurarea faptului că exploatarea resurselor biologice marine conduce la refacerea și la menținerea populațiilor speciilor recoltate, la niveluri superioare celor care permit obținerea capturii maxime durabile. În plus, regulamentul prevede că Uniunea trebuie să ia măsuri de gestionare și conservare bazate pe cele mai bune avize științifice existente, să sprijine dezvoltarea cunoștințelor științifice și a elaborării de avize științifice, să elimine treptat aruncarea capturilor înapoi în mare și să promoveze metode de pescuit care să contribuie la un pescuit mai selectiv și la evitarea și reducerea, pe cât posibil, a capturilor nedorite, precum și la un pescuit cu impact redus asupra ecosistemului marin și a resurselor piscicole. În plus, Regulamentul (UE) nr. 1380/2013 prevede în mod expres că obiectivele și principiile respective trebuie să fie aplicate de Uniune în cadrul relațiilor sale externe în domeniul pescuitului.

               (4)După cum se stipulează în concluziile Consiliului privind oceanele și mările, inclusiv regiunea arctică
                  14
               , în Comunicarea comună a Înaltului Reprezentant al Uniunii pentru afaceri externe și politica de securitate și a Comisiei, intitulată „O politică integrată a Uniunii Europene pentru regiunea arctică”
                  15
               , precum și în concluziile Consiliului
                  16
                privind Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene, intitulată „Guvernanța internațională a oceanelor: o agendă pentru viitorul oceanelor noastre”
                  17
               , sprijinirea acordului și posibila instituire a unei organizații sau a unui mecanism regional de gestionare a pescuitului în marea liberă a regiunii arctice este un obiectiv important pentru Uniune în vederea protejării mediului arctic și a asigurării unei dezvoltări durabile în regiunea arctică și în jurul acesteia, pe baza cooperării internaționale.

               (5)Este oportun să se stabilească poziția care urmează să fie adoptată în numele Uniunii în cadrul reuniunilor părților la acord pentru perioada 2020-2024, întrucât măsurile de conservare și gestionare luate în temeiul acordului vor fi obligatorii pentru Uniune și vor avea vocația de a influența în mod decisiv conținutul legislației Uniunii, în special al Regulamentelor (CE) nr. 1005/2008
                  18
                și (CE) nr. 1224/2009
                  19
                ale Consiliului și al Regulamentului (UE) 2017/2403 al Parlamentului European și al Consiliului
                  20
               .

               (6)Având în vedere cunoștințele limitate referitoare la resursele piscicole din zona acordului și caracterul acestor resurse, și, prin urmare, necesitatea ca poziția Uniunii să țină seama de noile evoluții, inclusiv de noile informații științifice și de alte informații relevante prezentate înainte sau în timpul reuniunilor anuale ale părților, trebuie stabilite proceduri, în conformitate cu principiul cooperării loiale dintre instituțiile Uniunii prevăzut la articolul 13 alineatul (2) din Tratatul privind Uniunea Europeană, pentru precizarea anuală a poziției Uniunii pentru perioada 2020-2024.

               (7)Prezenta decizie privind poziția care urmează să fie adoptată în numele Uniunii în cadrul reuniunilor părților la acord poate fi urmată, într-o etapă ulterioară, de o altă decizie separată a Consiliului privind deschiderea de negocieri pentru instituirea uneia sau a mai multor organizații sau mecanisme regionale sau subregionale suplimentare de gestionare a pescuitului în marea liberă a regiunii arctice,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul reuniunilor părților la Acordul pentru prevenirea pescuitului nereglementat în marea liberă din zona centrală a Oceanului Arctic („acordul”) este stabilită în anexa I.

               Articolul 2

               Precizarea anuală a poziției pe care Uniunea urmează să o adopte în cadrul reuniunilor părților la acord se realizează în conformitate cu anexa II.

               Articolul 3

               Poziția Uniunii, stabilită în anexa I, este evaluată și, după caz, revizuită de Consiliu la propunerea Comisiei cel târziu până la reuniunea din 2025 a părților la acord.

               Articolul 4

               Prezenta decizie se adresează Comisiei.

               Adoptată la Bruxelles,

                        Pentru Consiliu

                        Președintele

                     (1)

                        Decizia (UE) 2019/407 a Consiliului din 4 martie 2019 privind încheierea, în numele Uniunii Europene, a Acordului pentru prevenirea pescuitului nereglementat în marea liberă din zona centrală a Oceanului Arctic (JO L 73, 15.3.2019, p. 1.)

                     (2)

                        Regulamentul (UE) nr. 1380/2013 al Parlamentului European și al Consiliului privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (3)

                        COM(2011) 424, 13.7.2011.

                     (4)

                        14249/19, 19.11.2019.

                     (5)

                        JOIN(2016) 21 final, 27.4.2016.

                     (6)

                        7348/1/17 REV 1, 24.3.2017.

                     (7)

                        JOIN(2016) 49 final, 10.11.2016.

                     (8)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (9)

                        JO L 286, 29.10.2008, p. 1.

                     (10)

                        JO L 343, 22.12.2009, p. 1.

                     (11)

                        JO L 347, 28.12.2017, p. 81.

                     (12)

                        Decizia (UE) 2019/407 a Consiliului din 4 martie 2019 privind semnarea, în numele Uniunii Europene, a Acordului pentru prevenirea pescuitului nereglementat în marea liberă din zona centrală a Oceanului Arctic (JO L 73, 15.3.2019, p. 1).

                     (13)

                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (14)

                        14249/19, 19.11.2019.

                     (15)

                        JOIN(2016) 21 final, 27.4.2016.

                     (16)

                        7348/1/17 REV 1, 24.3.2017.

                     (17)

                        JOIN(2016) 49 final, 10.11.2016.

                     (18)

                        Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).

                     (19)

                        Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).

                     (20)

                        Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).

    ---documentbreak---

               COMISIA EUROPEANĂ
            Bruxelles, 31.8.2020
            COM(2020) 438 final
            ANEXE
            la
            Propunerea de DECIZIE A CONSILIULUI
            privind poziția care urmează să fie adoptată în numele Uniunii Europene în cadrul reuniunilor părților la Acordul pentru prevenirea pescuitului nereglementat în marea liberă din zona centrală a Oceanului Arctic

               ANEXA I

               Poziția care urmează să fie adoptată în numele Uniunii în cadrul reuniunilor părților la Acordul pentru prevenirea pescuitului nereglementat în marea liberă din zona centrală a Oceanului Arctic („acordul”)

               1.
                     PRINCIPII

               În cadrul reuniunilor părților la acord, Uniunea:

               a)
                     acționează în conformitate cu obiectivele și principiile urmărite de Uniune în cadrul politicii comune în domeniul pescuitului, astfel cum este prevăzută în Regulamentul (UE) 1380/2013, în special prin intermediul abordării precaute menționate la articolul 2 alineatul (2) din regulamentul citat, pentru a promova implementarea unei abordări ecosistemice a gestionării pescuitului și pentru a reduce la minimum impactul activităților de pescuit asupra ecosistemelor marine și a habitatelor acestora, dar și pentru a garanta un nivel de trai decent celor care depind de activitățile de pescuit, prin promovarea în Uniune a unui pescuit competitiv și viabil din punct de vedere economic, ținând totodată cont de interesul consumatorilor;

               b)
                     depune eforturi în vederea unei implicări corespunzătoare a părților interesate, inclusiv a organizațiilor, organismelor și programelor științifice și tehnice relevante, precum și a cunoștințelor indigene și locale, în etapa de pregătire a măsurilor prezentate în cadrul reuniunilor părților, inclusiv în cadrul reuniunilor experților științifici organizate în temeiul acordului, și se asigură că aceste măsuri sunt conforme cu acordul;

               c)
                     se asigură că măsurile adoptate în temeiul acordului sunt în concordanță cu legislația internațională și în special cu prevederile Convenției Națiunilor Unite asupra dreptului mării (UNCLOS)
                  1
               , ale Acordului din 1995 în legătură cu conservarea și gestionarea populațiilor transzonale și a stocurilor de pești mari migratori (UNFSA)
                  2
               , ale Acordului din 1993 privind promovarea respectării măsurilor internaționale de conservare și gestionare de către navele de pescuit în marea liberă
                  3
                și ale Acordului Organizației Națiunilor Unite pentru Alimentație și Agricultură din 2009 privind măsurile de competența statului portului
                  4
               ;

               d)
                     promovează poziții conforme cu cele mai bune practici ale organizațiilor regionale de gestionare a pescuitului (ORGP) din aceeași regiune;

               e)
                     urmărește coerența și crearea de sinergii cu politica aplicată de Uniune ca parte a relațiilor sale bilaterale cu țările terțe în domeniul pescuitului, și asigură coerența cu celelalte politici ale sale, în special cu cele din domeniile relațiilor externe, ocupării forței de muncă, mediului, comerțului, dezvoltării, cercetării și inovării;

               f)
                     asigură respectarea angajamentelor internaționale ale Uniunii;

               g)
                     se aliniază la concluziile Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului
                  5
               ;

               h)
                     urmărește să creeze condiții de concurență echitabile pentru flota Uniunii în zona acordului, pe baza acelorași principii și standarde ca cele aplicabile în temeiul legislației Uniunii, și să promoveze implementarea uniformă a principiilor și standardelor respective;

               i)
                     se aliniază la concluziile Consiliului privind oceanele și mările, inclusiv regiunea arctică
                  6
               , la Comunicarea comună a Înaltului Reprezentant al Uniunii pentru afaceri externe și politica de securitate și a Comisiei, intitulată „O politică integrată a Uniunii Europene pentru regiunea arctică”
                  7
               , precum și la concluziile Consiliului
                  8
                privind Comunicarea comună a Înaltului Reprezentant al Uniunii pentru afaceri externe și politica de securitate și a Comisiei Europene, intitulată „Guvernanța internațională a oceanelor: o agendă pentru viitorul oceanelor noastre”
                  9
               , și promovează măsuri de sprijinire și consolidare a implementării efective a acordului, pentru a contribui la gestionarea sustenabilă a oceanelor în toate dimensiunile acesteia;

               j)
                     promovează coordonarea între acord, pe de o parte, și ORGP-urile și convențiile marine regionale existente, pe de altă parte, în particular Comisia pentru pescuit în Atlanticul de Nord-Est (NEAFC), precum și cooperarea cu organizațiile internaționale în cadrul mandatelor acestora, atunci când este cazul;

               k)
                     sprijină în mod activ instituirea unui Program comun de cercetare științifică și monitorizare, pentru a îmbunătăți înțelegerea colectivă a părților în ceea ce privește ecosistemele din marea liberă din zona centrală a Oceanului Arctic și, în particular, pentru a determina dacă, în prezent sau în viitor, ar putea exista stocuri de pește care ar putea fi exploatate pe o bază durabilă, precum și posibilele efecte ale unor astfel de activități de pescuit asupra acestor ecosisteme;

               l)
                     asigură compatibilitatea între măsurile de conservare și gestionare stabilite pentru aceleași stocuri în apele aflate sub jurisdicție națională și măsurile adoptate în ceea ce privește marea liberă în conformitate cu articolul 118 din UNCLOS și cu articolul 8 din UNFSA;

               m)
                     asigură coerența cu interesul Uniunii în regiunea arctică, o regiune de importanță strategică din ce în ce mai mare.

               2.
                     ORIENTĂRI

               După caz, Uniunea depune eforturi pentru a sprijini adoptarea de către reuniunile părților la acord a unor măsuri de conservare și gestionare bazate pe cele mai bune avize științifice disponibile și pe abordarea precaută.

               ANEXA II

               Precizarea anuală a poziției care urmează să fie adoptată de Uniune în cadrul reuniunilor părților la Acordul pentru prevenirea pescuitului nereglementat în marea liberă din zona centrală a Oceanului Arctic („acordul”)

               Înainte de fiecare reuniune a părților la acord, atunci când acest organism este chemat să adopte decizii cu efecte juridice asupra Uniunii, trebuie luate măsurile necesare astfel încât poziția care urmează a fi exprimată în numele Uniunii să țină cont de cele mai recente informații științifice și de altă natură relevante, transmise Comisiei, în conformitate cu principiile și orientările stabilite în anexa I.

               În acest sens și pe baza informațiilor menționate, Comisia transmite Consiliului, cu suficient timp înainte de fiecare reuniune a părților la acord, un document scris care prezintă în detaliu propunerea de precizare a poziției Uniunii, în vederea dezbaterii și a adoptării detaliilor poziției care urmează să fie exprimată în numele Uniunii.

               În cazul în care, în cadrul unei reuniuni a părților la acord nu se poate ajunge la un acord, inclusiv la fața locului, astfel încât poziția Uniunii să ia în considerare noile elemente, chestiunea respectivă este înaintată Consiliului sau grupurilor sale de pregătire.

               _____________________

                     (1)

                        JO L 179, 23.6.1998, p. 3.

                     (2)

                        JO L 189, 3.7.1998, p. 16.

                     (3)

                        JO L 177, 16.7.1996, p. 26.

                     (4)

                        JO L 191, 22.7.2011, p. 3.

                     (5)

                        7087/12 REV 1 ADD 1 COR 1.

                     (6)

                        14249/19, 19.11.2019.

                     (7)

                        JOIN(2016) 21 final, 27.4.2016.

                     (8)

                        7348/1/17 REV 1, 24.3.2017.

                     (9)

                        JOIN(2016) 49 final, 10.11.2016.


               COMISIA EUROPEANĂ
            Bruxelles, 31.8.2020
            COM(2020) 472 final
            2020/0226(NLE)
            Propunere de
            DECIZIE A CONSILIULUI
            privind stabilirea poziției care urmează să fie adoptată în numele Uniunii Europene cu privire la modificările aduse anexelor la Acordul european referitor la transportul rutier internațional al mărfurilor periculoase (ADR) și reglementărilor anexate la Acordul european privind transportul internațional al mărfurilor periculoase pe căi navigabile interioare (ADN)

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează a fi adoptată în numele Uniunii cu privire la modificările aduse anexelor la Acordul european referitor la transportul rutier internațional al mărfurilor periculoase (ADR) și reglementărilor anexate la Acordul european privind transportul internațional al mărfurilor periculoase pe căi navigabile interioare (ADN), aplicabile de la 1 ianuarie 2021, având în vedere expirarea preconizată a perioadei de așteptare în care părțile contractante membre ale Grupului de lucru privind transportul mărfurilor periculoase (WP.15) și ale Comitetului administrativ al ADN pot prezenta obiecții cu privire la propunerile de modificări pentru ediția din 2021.

               2.Contextul propunerii

                  Anexele și reglementările sus-menționate, denumite în mod obișnuit „anexele la ADR” și „reglementările anexate la ADN”, reglementează transportul internațional al mărfurilor periculoase pe cale rutieră și, respectiv, pe căi navigabile interioare între statele membre ale Comisiei Economice pentru Europa a Organizației Națiunilor Unite (CEE-ONU), care sunt, totodată, părți contractante la ADR și la ADN.

                  Dezvoltarea transportului mărfurilor periculoase pe cale rutieră și pe căi navigabile interioare, atât în cadrul Uniunii, cât și între Uniune și țările învecinate, este un element central al politicii europene comune în domeniul transporturilor și asigură buna funcționare a tuturor sectoarelor industriale care produc sau utilizează mărfurile clasificate ca periculoase în conformitate cu ADR și cu ADN. Adaptarea la progresul tehnic și științific a acestor acorduri este, prin urmare, esențială pentru a permite dezvoltarea transporturilor și a sectoarelor industriale conexe din lanțul economic. Modificările au scopul de a armoniza ADR și ADN cu regulamentele-tip ale ONU, inclusiv în ceea ce privește noile definiții, criteriile de clasificare și numerele ONU, cerințele de ambalare/etichetare, actualizarea standardelor și a dispozițiilor tehnice aplicabile, precum și corecturile redacționale.

               Dispozițiile internaționale privind transportul mărfurilor periculoase sunt stabilite de diverse organizații internaționale, cum ar fi CEE-ONU, Organizația Interguvernamentală pentru Transporturile Internaționale Feroviare (OTIF) și diverse organisme specializate ale Organizației Națiunilor Unite. Dat fiind că normele trebuie să fie compatibile între ele, organizațiile implicate în această activitate au dezvoltat un sistem internațional de coordonare și de armonizare complex. Dispozițiile sunt adaptate pe baza unui ciclu de doi ani.

               2.1.Acordul european referitor la transportul rutier internațional al mărfurilor periculoase (ADR)

               Acordul european referitor la transportul rutier internațional al mărfurilor periculoase (ADR) are ca scop reglementarea transportului rutier internațional al mărfurilor periculoase între statele membre ale CEE-ONU și alte state care aplică ADR (părțile contractante la ADR). ADR a intrat în vigoare la 29 ianuarie 1968.

               Uniunea Europeană nu este parte la acord, deși toate statele sale membre sunt părți contractante la acesta.

               2.2.Acordul european privind transportul internațional al mărfurilor periculoase pe căi navigabile interioare (ADN)

               Acordul european privind transportul internațional al mărfurilor periculoase pe căi navigabile interioare (ADN) are ca scop reglementarea transportului internațional al mărfurilor periculoase pe căi navigabile interioare între statele membre ale CEE-ONU care aplică ADN (părțile contractante la ADN). ADN a intrat în vigoare la 28 februarie 2008.

               Uniunea Europeană nu este parte la acord, deși treisprezece state membre sunt părți contractante la acesta.

               2.3.Grupul de lucru privind transportul mărfurilor periculoase (WP.15) și Comitetul administrativ al ADN

               Grupul de lucru privind transportul mărfurilor periculoase (WP.15) și Comitetul administrativ al ADN, precum și Comitetul pentru siguranță al ADN (WP.15/AC.2) sunt organismele instituite în cadrul CEE-ONU pentru a lua decizii cu privire la modificările aduse ADR și ADN. Aceste organisme sunt formate din reprezentanți ai statelor membre ale CEE-ONU care aplică ADR și ADN. Fiecare parte contractantă la ADR și ADN dispune de un vot.

               Conform capitolului VII – „Votul” din mandatul și regulamentul de procedură al WP.15, numai participanții cu drepturi depline dispun de un vot în cadrul WP.15, iar deciziile acestui organism sunt adoptate în principal prin consens. Votarea în cadrul WP.15 are loc prin ridicarea mâinii.

               În conformitate cu articolul 17 alineatul (7) din ADN, fiecare parte contractantă reprezentată la sesiunea Comitetului administrativ al ADN dispune de un vot.

                  Modificările adoptate în decursul perioadei de doi ani cuprinsă între 2018 și 2020 includ o gamă largă de adaptări la progresul tehnic și științific.

                  Pentru ADR, WP.15 a luat decizia cu privire la aceste propuneri de modificări la fiecare dintre sesiunile menționate la punctul 2.4 de mai sus. Pentru ADN, Comitetul administrativ a luat decizia cu privire la modificări cu ocazia celei de a 24-a sesiuni, de la Geneva, la 31 ianuarie 2020.

                  În conformitate cu articolul 14 din ADR, odată adoptată de WP.15, orice propunere de modificare adusă anexelor la ADR se consideră acceptată, cu excepția cazului în care, în termen de trei luni de la data la care secretarul general al Organizației Națiunilor Unite a transmis modificarea, cel puțin o treime dintre părțile contractante sau cinci dintre acestea, dacă o treime depășește această cifră, au notificat în scris secretarului general obiecția lor cu privire la modificarea propusă.

                  În conformitate cu articolul 20 din ADN, odată adoptată de Comitetul administrativ al ADN, orice modificare se consideră acceptată, cu excepția cazului în care, în termen de trei luni de la data la care secretarul general al Organizației Națiunilor Unite a transmis modificarea, cel puțin o treime dintre părțile contractante sau cinci dintre acestea, dacă o treime depășește această cifră, au notificat în scris secretarului general obiecția lor cu privire la modificarea propusă.

                  Modificările adoptate de WP.15, astfel cum sunt prezentate în documentele din anexa la prezenta propunere, au fost transmise secretarului general al Organizației Națiunilor Unite, pentru a putea fi notificate părților contractante ale ADR la 1 iulie 2020, în vederea acceptării în conformitate cu procedura stabilită la articolul 14 din ADR, și sunt disponibile online
                     1
                  .

                  Modificările adoptate de Comitetul administrativ al ADN, astfel cum sunt prezentate în documentele din anexa la prezenta propunere, au fost notificate de secretarul general al Organizației Națiunilor Unite părților contractante la ADN la 1 iulie 2020, în vederea acceptării în conformitate cu procedura stabilită la articolul 20 din ADN, și sunt disponibile online
                     2
                  .

                  Până la 30 septembrie 2020, secretarul general al Organizației Națiunilor Unite, în calitate de depozitar, poate primi obiecții cu privire la modificările aduse ADR și ADN, astfel cum au fost adoptate în sesiunile menționate la punctul 2.3 de mai sus.

               2.4.Actele avute în vedere de WP.15 și de Comitetul administrativ al ADN

               Scopul actelor avute în vedere este adaptarea la progresul tehnic și științific a anexelor la ADR și a reglementărilor anexate la ADN.

               În special, s-a clarificat scutirea aplicabilă pentru înregistratorii de date și dispozitivele de urmărire a mărfurilor alimentate cu baterii, s-au introdus noi definiții, de exemplu, „debitul dozei” sau au fost modificate definiții - de exemplu, „temperatură de descompunere autoaccelerată (SADT)” și „temperatură de polimerizare autoaccelerată (SAPT)”. Normele aplicabile pentru clasificarea mărfurilor periculoase au fost clarificate în ambele acorduri, în special în ceea ce privește explozivii, materialele radioactive, substanțele corozive etc. Mai multe rubrici noi au fost introduse pe lista mărfurilor periculoase, de exemplu: UN 0511 DETONATOARE, ELECTRONICE, programabile pentru explozie, UN 3549 DEȘEURI MEDICALE, CATEGORIA A, CU IMPACT ASUPRA OAMENILOR, solide sau DEȘEURI MEDICALE, CATEGORIA A, doar CU IMPACT ASUPRA ANIMALELOR, solide. Mai multe modificări au fost aduse dispozițiilor speciale privind ambalarea și au fost prevăzute noi norme pentru: ambalajele utilizate pentru o combinație de baterii cu litiu conținute în echipamente și baterii cu litiu ambalate împreună cu echipamente, nitroceluloză și încărcarea în comun a substanțelor și articolelor explozive.

               În decursul pregătirii acestor modificări a fost consultată o gamă largă de experți din sectorul public și privat. De asemenea, în decursul elaborării acestor modificări au fost organizate următoarele reuniuni tehnice:

               –
                     în cadrul Subcomitetului de experți al ONU în domeniul transportului de mărfuri periculoase, cu ocazia:

               (1)
                     celei de a 51-a sesiuni, de la Geneva, 3-7 iulie 2017;

               (2)
                     celei de a 52-a sesiuni, de la Geneva, 27 noiembrie-6 decembrie 2017;

               (3)
                     celei de a 53-a sesiuni, de la Geneva, 25 iunie-4 iulie 2018;

               (4)
                     celei de a 54-a sesiuni, de la Geneva, 26 noiembrie-4 decembrie 2018;

               –
                     în cadrul reuniunii comune CEE-ONU – OTIF a Comitetului de experți RID și a WP.15, cu ocazia:

               (1)
                     sesiunii de toamnă 2018, de la Geneva, 17-21 septembrie 2018;

               (2)
                     sesiunii de primăvară 2019, de la Berna, 18-22 martie 2019;

               (3)
                     sesiunii de toamnă 2019, de la Geneva, 17-26 septembrie 2019;

               –
                     pentru ADR, la WP.15, cu ocazia:

               (1)
                     celei de a 105-a sesiuni, de la Geneva, 6-9 noiembrie 2018,

               (2)
                      celei de a 106-a sesiuni, de la Geneva, 13-17 mai 2019,

               (3)
                     celei de a 107-a sesiuni, de la Geneva, 11-15 noiembrie 2019,

               (4)
                     celei de a 108-a sesiuni, de la Geneva, 11-15 mai 2020. Această sesiune a fost amânată din cauza crizei provocate de COVID-19; cu toate acestea, statele membre au fost consultate, în cadrul unei proceduri scrise, de către președintele WP.15 și de Secretariatul CEE-ONU cu privire la modificările de redactare care încă trebuiau să fie introduse în ADR 2021. Având în vedere că termenul-limită pentru transmiterea observațiilor era 15 mai 2020, Comisia a organizat o videoconferință la 8 mai 2020. Statele membre au primit în mod pozitiv propunerile de modificări de redactare și s-a ajuns la un acord unanim cu privire la propunerea finală prezentată în scris de Secretariatul CEE-ONU.

               –
                     pentru ADN, în cadrul Comitetului pentru siguranță al ADN (WP.15/AC.2), cu ocazia:

               (1)celei de a 33-a sesiuni, de la Geneva, 27-31 august 2018,

               (2)celei de a 34-a sesiuni, de la Geneva, 21-25 ianuarie 2019,

               (3)celei de a 35-a sesiuni, de la Geneva, 26-30 august 2019,

               (4)celei de a 36-a sesiuni, de la Geneva, 27-31 ianuarie 2020,

                  și Comitetul administrativ al ADN cu ocazia celei de a 24-a sesiuni, de la Geneva, la 31 ianuarie 2020.

               Cu ocazia acestor reuniuni, comitetele de experți au analizat și au prelucrat fiecare propunere de modificare în parte. În majoritatea cazurilor, măsurile recomandate au fost convenite în unanimitate. Anumite propuneri au fost recomandate pe baza opiniei unei majorități a experților.

               Cu excepția cazului în care modificările propuse la anexele la ADR, astfel cum au fost notificate de Secretarul General al Organizației Națiunilor Unite, sunt considerate respinse în conformitate cu articolul 14 alineatul (3), în termen de trei luni de la data notificării, și anume la 1 octombrie 2020, modificările în cauză vor intra în vigoare la 1 ianuarie 2021.

               Cu excepția cazului în care modificările propuse la reglementările anexate la ADN sunt considerate respinse, în conformitate cu articolul 20 alineatul (5), în termen de trei luni de la data notificării, și anume la 1 octombrie 2020, modificările în cauză vor intra în vigoare la 1 ianuarie 2021.

               3.Poziția care urmează a fi adoptată în numele Uniunii

                  Uniunea Europeană nu este parte contractantă nici la ADR, nici la ADN. Cu toate acestea, faptul că Uniunea Europeană nu este parte la un acord internațional nu o împiedică să își exercite competențele prin stabilirea, prin intermediul instituțiilor sale, a unei poziții care urmează să fie adoptată în numele său în cadrul organismului creat de respectivul acord, în special prin intermediul statelor membre care sunt părți la acel acord, acționând în comun în interesul Uniunii [a se vedea Hotărârea în cauza C-399/12, Germania/Consiliul („OIV”), punctul 52 și jurisprudența citată].

                  În prezent, există 52 de părți contractante la ADR, printre acestea numărându-se totalitatea statelor membre ale UE. Numărul părților contractante la ADN este de 18, dintre care 13 sunt state membre ale UE.

                  Începând cu 1 ianuarie 1997, Uniunea Europeană aplică dispozițiile ADR în cazul transportului rutier al mărfurilor periculoase pe teritoriul UE, inițial în conformitate cu Directiva 94/55/CE a Consiliului din 21 noiembrie 1994 de apropiere a legislațiilor statelor membre privind transportul rutier de mărfuri periculoase
                     3
                  . În 2008, Directiva 94/55/CE a fost înlocuită prin Directiva 2008/68/CE
                     4
                  , care se bazează pe aceleași principii ca și predecesoarea sa. Începând cu 1 ianuarie 2009, Uniunea Europeană aplică dispozițiile ADN în cazul transportului mărfurilor periculoase pe căile navigabile interioare.

                  Articolul 4 din Directiva 2008/68/CE, referitor la țările terțe, stabilește că „transportul de mărfuri periculoase între statele membre și țări terțe este autorizat în măsura în care acesta respectă cerințele ADR, RID sau ADN, cu excepția cazului în care în anexe se prevede altfel”.

                  În plus, modificările menționate anterior vor avea un impact asupra punerii în aplicare a Directivei 2008/68/CE, având în vedere articolul 8 al acesteia. În conformitate cu dispoziția respectivă, Comisia este împuternicită să adapteze secțiunea I.1 din anexa I și secțiunea III.1 din anexa III la Directiva 2008/68/CE la progresele științifice și tehnice, „în special pentru a lua în considerare modificările la ADR, (...) și ADN”.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Articolul 218 alineatul (9) din TFUE se aplică indiferent dacă Uniunea este sau nu membră a organismului în cauză sau parte la acordul respectiv
                  5
               .

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. De asemenea, sunt incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  6
               .

               4.1.2.Aplicarea la cazul în discuție

               WP.15 este un organism instituit printr-un acord, și anume prin Acordul european referitor la transportul rutier internațional al mărfurilor periculoase (ADR).

               Comitetul administrativ al ADN este un organism instituit printr-un acord, și anume Acordul european privind transportul internațional al mărfurilor periculoase pe căi navigabile interioare (ADN).

                  Actele pe care le-au adoptat WP.15 și Comitetul administrativ al ADN constituie acte cu efecte juridice. În condițiile descrise mai sus, actele adoptate vor fi obligatorii în temeiul dreptului internațional în conformitate cu articolul 14 din ADR și cu articolul 20 din ADN și au vocația de a influența în mod decisiv conținutul legislației UE, și anume Directiva 2008/68/CE. Motivul este faptul că, în temeiul articolului 1, utilizarea acestor norme pentru transportul rutier și transportul pe căi navigabile interioare al mărfurilor periculoase pe teritoriul statelor membre și între acestea este obligatorie, iar articolul 4 din Directiva 2008/68/CE, referitor la țările terțe, prevede că „transportul de mărfuri periculoase între statele membre și țări terțe este autorizat în măsura în care acesta respectă cerințele ADR, RID sau ADN, cu excepția cazului în care în anexe se prevede altfel”.

               Actul avut în vedere nu completează și nici nu modifică cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

                  Principalul obiectiv și conținut al deciziei se referă la transportul mărfurilor periculoase pe cale rutieră și pe căi navigabile interioare. Prin urmare, temeiul juridic material al deciziei propuse este articolul 91 din TFUE.

               4.3.Concluzie

               Temeiul juridic al propunerii de decizie a Consiliului ar trebui să fie articolul 91 din TFUE coroborat cu articolul 218 alineatul (9) din TFUE.

               5.Publicarea actului avut în vedere

                  Din motive de transparență și pentru facilitarea trimiterilor, deciziile Grupului de lucru privind transportul mărfurilor periculoase (WP.15) și ale Comitetului pentru siguranță al ADN vor fi publicate în Jurnalul Oficial al Uniunii Europene, indicând intrarea în vigoare a acestora.

               2020/0226 (NLE)

               Propunere de

               DECIZIE A CONSILIULUI

               privind stabilirea poziției care urmează să fie adoptată în numele Uniunii Europene cu privire la modificările aduse anexelor la Acordul european referitor la transportul rutier internațional al mărfurilor periculoase (ADR) și reglementărilor anexate la Acordul european privind transportul internațional al mărfurilor periculoase pe căi navigabile interioare (ADN)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 91 coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul european referitor la transportul rutier internațional al mărfurilor periculoase (ADR) a intrat în vigoare la 29 ianuarie 1968. Acordul european privind transportul internațional al mărfurilor periculoase pe căi navigabile interioare („ADN”) a intrat în vigoare la 28 februarie 2008.

               (2)În temeiul articolului 14 din ADR, orice parte contractantă poate propune una sau mai multe modificări ale anexelor la acordul respectiv și, ca urmare, Grupul de lucru privind transportul mărfurilor periculoase (WP.15) poate adopta modificări ale anexelor la ADR. În temeiul articolului 20 din ADN, Comitetul pentru siguranță și Comitetul administrativ pot adopta modificări ale reglementărilor anexate la ADN.

               (3)Modificările adoptate în decursul perioadei de doi ani cuprinsă între 2018 și 2020 de către WP.15 și de către Comitetul administrativ al ADN cu privire la transportul mărfurilor periculoase pe cale rutieră și pe căi navigabile interioare au fost notificate părților contractante la ADR și ADN la 1 iulie 2020.

               (4)Este adecvat să se stabilească poziția care urmează să fie adoptată în numele Uniunii cu privire la aceste modificări aduse ADR și ADN, deoarece actele respective vor avea vocația de a influența în mod decisiv conținutul legislației Uniunii, și anume Directiva 2008/68/CE a Parlamentului European și a Consiliului
                  7
               . Directiva respectivă stabilește cerințe privind transportul rutier, feroviar sau pe căi navigabile interioare al mărfurilor periculoase în interiorul statelor membre sau între acestea, făcând trimitere la ADR sau la ADN. Articolul 4 din directiva respectivă prevede că transportul de mărfuri periculoase între statele membre și țări terțe este autorizat în măsura în care acesta respectă cerințele ADR, RID sau ADN, cu excepția cazului în care în anexe se prevede altfel. În plus, în temeiul articolului 8 din Directiva 2008/68/CE, Comisia este împuternicită să adapteze secțiunea I.1 din anexa I și secțiunea III.1 din anexa III la directiva respectivă la progresele științifice și tehnice, în special pentru a lua în considerare modificările la ADR, RID și ADN.

               (5)Uniunea Europeană nu este parte contractantă nici la ADR, nici la ADN. Acest fapt nu o împiedică, însă, să își exercite competențele, stabilind, prin intermediul instituțiilor sale, o poziție care urmează să fie adoptată în numele său în cadrul organismului creat de respectivul acord, în special prin intermediul statelor membre care sunt părți la acel acord, acționând în comun în interesul Uniunii.

               (6)Toate statele membre sunt părți contractante la ADR și aplică acest acord, iar 13 state membre ale UE sunt părți contractante la ADN și aplică acest acord.

               (7)Modificările adoptate privesc standarde tehnice sau specificații tehnice uniforme, au obiectivul de a asigura transportul mărfurilor periculoase în condiții de siguranță și în mod eficient, ținând totodată seama de progresele științifice și tehnice din acest sector și de dezvoltarea unor noi substanțe și articole care prezintă un pericol în timpul transportului. Dezvoltarea transportului mărfurilor periculoase pe cale rutieră și pe căi navigabile interioare, atât în cadrul Uniunii, cât și între Uniune și țările învecinate, este un element central al politicii comune în domeniul transporturilor și asigură buna funcționare a tuturor sectoarelor industriale care produc sau care utilizează mărfurile clasificate ca periculoase în conformitate cu ADR și cu ADN.

               (8)Toate modificările propuse sunt justificate și benefice și, prin urmare, ar trebui să fie sprijinite de Uniune.

               (9)Poziția Uniunii urmează să fie exprimată de statele membre ale Uniunii care sunt părți contractante la ADR și la ADN, acționând împreună,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii cu privire la modificările adoptate de Grupul de lucru privind transportul mărfurilor periculoase (WP.15) și Comitetul administrativ al ADN în ceea ce privește anexele la ADR și, respectiv, reglementările anexate la ADN, astfel cum sunt menționate în anexa la prezenta decizie, este stabilită în anexa respectivă.

               Se poate conveni asupra unor modificări minore ale acestei poziții, fără a mai fi necesară o nouă decizie a Consiliului, în conformitate cu articolul 2.

               Articolul 2

               Poziția menționată la articolul 1 este exprimată de statele membre ale Uniunii care sunt părți contractante la ADR și la ADN, acționând împreună.

               Articolul 3

               Deciziile Grupului de lucru privind transportul mărfurilor periculoase (WP.15) și ale Comitetului pentru siguranță al ADN se publică în Jurnalul Oficial al Uniunii Europene, indicându-se data intrării lor în vigoare.

               Articolul 4

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)

                        http://www.unece.org/trans/main/dgdb/wp15/wp15rep.html.

                     (2)

                        http://www.unece.org/trans/main/dgdb/adn/adn_rep.html.

                     (3)

                        JO L 319, 12.12.1994, p. 7.

                     (4)

                        JO L 260, 30.9.2008, p. 13.

                     (5)

                        Hotărârea Curții de Justiție din 7 octombrie 2014, cauza Germania/Consiliul, C-399/12, ECLI:EU:C:2014:2258, punctul 64.

                     (6)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61-64.

                     (7)

                        Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase (JO L 260, 30.9.2008, p. 13.)

    ---documentbreak---

               COMISIA EUROPEANĂ
            Bruxelles, 31.8.2020
            COM(2020) 472 final
            ANEXĂ
            la
            Propunerea de Decizie a Consiliului
            privind  stabilirea poziției care urmează să fie adoptată în numele Uniunii Europene cu privire la modificările aduse anexelor la Acordul european referitor la transportul rutier internațional al mărfurilor periculoase (ADR) și reglementărilor anexate la Acordul european privind transportul internațional al mărfurilor periculoase pe căi navigabile interioare (ADN)

               ANEXĂ

                        Propunere

                        Document de referință

                        Notificare

                        Obiect

                        Observații

                        Poziția UE

                        1.

                        ECE/TRANS/WP.15/249

                        C.N.274.2020.TREATIES-XI.B.14

                        Proiectele de modificări aduse anexelor A și B la ADR

                        Consens tehnic în cadrul Grupului de lucru privind transportul mărfurilor periculoase (WP.15).

                        Se acceptă modificările.

                        2.

                        ECE/TRANS/WP.15/249/Add.1

                        C.N.274.2020.TREATIES-XI.B.14

                        Proiectele de modificări aduse anexelor A și B la ADR - Addendum

                        Consens tehnic în cadrul Grupului de lucru privind transportul mărfurilor periculoase (WP.15).

                        Se acceptă modificările.

                        3.

                        ECE/TRANS/WP.15/249/Corr.1

                        C.N.274.2020.TREATIES-XI.B.14

                        Proiectele de modificări aduse anexelor A și B la ADR - Corrigendum

                        Consens tehnic în cadrul Grupului de lucru privind transportul mărfurilor periculoase (WP.15).

                        Se acceptă modificările.

                        4.

                        ECE/ADN/54

                        C.N.273.2020.TREATIES-XI.D.6

                        Proiect de modificări aduse Regulamentului anexat la ADN

                        Consens tehnic în cadrul Comitetului administrativ al ADN.

                        Se acceptă modificările.